Liikenne- ja viestintäministeriölle LUONNOS

kirjaamo@lvm.fi

liikennekaari@lvm.fi

Viite

Lausuntopyyntö LVM/905/03/2017

Lausunto luonnoksesta hallituksen esitykseksi laiksi liikenteen palveluista annetun lain muuttamiseksi ja eräiksi siihen liittyviksi laeiksi

Liikenne- ja viestintäministeriö on pyytänyt 1.6.2017 mennessä lausuntoa luonnoksesta hallituksen esitykseksi laiksi liikenteen palveluista annetun lain muuttamiseksi ja eräiksi siihen liittyviksi laeiksi. Hämeenlinnan kaupunki on anonut lisäaikaa lausunnon antamiseen ja sitä on myönnetty 9.6. asti (tarvittaessa täydennysmahdollisuus 15.6. asti). Esitys on toinen osa liikennekaarihanketta, jolla toteutetaan hallitusohjelman kärkihankkeita digitaalisen kasvuympäristön rakentamiseksi sekä säädösten sujuvoittamiseksi. Ensimmäisen vaiheen laki on nimetty laiksi liikenteen palveluista.

Hämeenlinnan kaupunki seudullisena joukkoliikenneviranomaisena kiinnittää lausunnossaan huomiota puolesta-asiointiin ja keskisuuren joukkoliikenneviranomaisen rajalliseen mahdollisuuteen toteuttaa lakiin luonnosteltuja velvoitteita. Lausuntonaan Hämeenlinnan kaupunki toteaa kunnioittaen seuraavaa:

Lausuntopyynnössä pyydetään erityisesti kiinnittämään huomiota esityksen arvioituihin vaikutuksiin ja omalta osaltaan täydentämään, korjaamaan tai vahvistamaan arvioita. Hämeenlinnan kaupunki toteaa, ettei kireässä lausuntoaikataulussa tulisi antaa vaikutusarvioiden tekemistä lausujien tehtäväksi.

Luonnos sisältää ensimmäistä vaihetta laajemman velvoitteen yhdistämispalvelujen liiketoiminnan toteuttamiseksi. Henkilö voisi sallia sen, että yhdistämispalveluja tarjoava yritys asioisi hänen puolestaan hänen käyttäjätileillään eri liikkumispalveluyritysten palveluissa, jolloin yhdistettyjen palvelujen tarjoajan käytössä olisi asiakkaan käyttäjätileihin liittyvät tuotteet ja alennukset.

Liikennekaarihankkeen yksi johtoajatus on ollut purkaa Suomi-lisiä ja sujuvoittaa säädöksiä. Kuitenkin EU:n palvelusopimusasetuksen mukaista joukkoliikennettä järjestäville viranomaisille on liikennekaaren ensimmäisessä vaiheessa lisätty muusta EU-lainsäädännöstä poikkeavia kansallisia maksujärjestelmävaatimuksia kuten kertalipun myyntivelvoite matkaketjuille ja tunnistepohjainen maksujärjestelmä. Näiden tarkempi määrittely ministeriön käynnistämänä ja käytännössä Viestintävirastolle tehtäväksi annettuna valmistunee vasta lain voimaantuloon 1.1.2018 mennessä. On ennenaikaista säätää uusia Suomi-lisiä, kuten puolesta-asiointia.

Matkaketjujen edistäminen on kannatettava tavoite ja ensimmäisen vaiheen kertalipun myyntivelvoite antaa tähän toimijoille riittävän velvoitteen. Toimivaltaisille joukkoliikenteen viranomaisille laissa asetetuilla myynti- ja maksujärjestelmävaatimuksilla edesautetaan teknisiä mahdollisuuksia tehdä myös muuta lippuyhteistyötä paikallisesti, seudullisesti ja valtakunnallisesti, eri liikennemuotojen kesken ja yhdistämispalveluntarjoajien kanssa. Yhteistyön tulisi kuitenkin olla aina sopimusperusteista, ei lakisääteistä.

Hämeenlinnan seutu keskisuurena joukkoliikenneviranomaisena ei pysty yksin toteuttamaan laajaa tietoteknistä osaamista vaativia joukkoliikenneprojekteja. Tästä syystä seutu on liittynyt Waltti-järjestelmään, josta valtakunnallisesti yhteistyössä saadaan parhaat mahdolliset hyödyt ja asiakkaita palvelevat ratkaisut.

Lain III osan 2. ”Tietojen ja tietojärjestelmien yhteentoimivuus” luvun 2 a § ”Puolesta-asiointi” olisi päällekkäinen järjestelmä ja velvoite sopimuspohjaiselle yhteistyölle, jonka Hämeenlinnan seutu näkee ensisijaiseksi toimintamalliksi jatkossakin. Kaupallisen yhteistyön tulee tapahtua sopimuspohjaisesti kaikkia sopimusosapuolia hyödyttäviä ratkaisuja hakien roolit ja vastuut selkeästi määrittäen. Koska lippuyhteistyöhön liittyy rahaliikennettä, on välttämätöntä, että osapuolet ovat sopimussuhteessa keskenään. Julkisen palvelutoiminnan myynnin ja palvelun käytön kirjausketjun pitää olla aukoton liiketapahtuman tapahtumahetken kirjauksesta tilinpäätökseen. Sopimuksissa on mahdollista ottaa kantaa vastuisiin ja tietoturvaan. Henkilörekisterinpitäjien velvollisuuksiin kuuluu henkilötietolain ja tietosuoja-asetuksen mukaan sopia henkilörekisteriin sisältyvien henkilötietojen käsittelystä, mitä käytännössä kolmannen osapuolen päästäminen käyttäjätileille tarkoittaisi.

Suomen joukkoliikennematkoista suurin osa tehdään kaupunkiseuduilla, joissa kunnat subventoivat joukkoliikenneviranomaisten järjestämää ja kilpailuttamaa joukkoliikennettä, koska joukkoliikenne on olennainen osa kaupunkiseudun päivittäistä toimivuutta ja elinvoimaisuutta. Puolesta-asioinnin järjestämisen hyöty ja arvioitu käyttäjämäärä olisi marginaalinen muiden liikennepalvelujen kysyntää lisäävien kehittämistoimien rinnalla. Järjestelmä söisi turhaan resursseja erityisesti pieniltä ja keskisuurilta joukkoliikenneviranomaisilta lisäämällä hallinnollista taakkaa. Viranomaisille ei tule asettaa velvoitetta järjestää puolesta-asiointia. Joukkoliikenteen järjestäjillä ei ole myöskään pankkialan kaltaisia resursseja monenlaisten tietosiirtojärjestelmien rakentamiseen.

Viranomaisten joukkoliikenne on voittoa tavoittelematonta toimintaa. Lakimuutoksilla siitä tehtäisiin kolmansien osapuolten liiketoimintaa ja alistettaisiin verovaroin luotu palvelu liiketoiminnan välineeksi. Yhdistämispalvelujen tarjoaminen ei ole luvanvaraista, eikä ilmeisestikään olisi viranomaista, jolla olisi oikeus ja resurssit valvoa puolesta-asioinnissa saatujen henkilöä koskevien tietojen käyttöä.

Markkinaehtoisten liikennepalvelujen kehittymisen kannalta ja pienten yritysten näkökulmasta puolesta-asioinnin kaltaiset teknologiavaatimukset tai datan avaamiseen liittyvät vaatimukset saattavat olla este liikennepalvelujen syntymiselle. Suurimman liiketoimintariskin uusien fyysisten liikkumispalvelujen kehittämisestä ja tarjoamisesta kantaa palvelun perustava taho. Lakiin kirjattavilla puolesta-asioinnin kaltaisilla tietorajapintavaatimuksilla ei tulisi korottaa markkinoille tulon kynnystä.

HÄMEENLINNAN KAUPUNKI